|  |  |  |
| --- | --- | --- |
| **בנק ישראל**  דוברות והסברה כלכלית | לוגו בנק ישראל | ‏ירושלים‏, כ"ב בתמוז, תשפ"ג  ‏11 ביולי 2023 |

הודעה לעיתונות:

**עולם תשלומים מתקדם יותר – סיום הסבת שוק התשלומים לתקן EMV**

בנק ישראל הוביל במהלך השנים האחרונות את המשק הישראלי אל עבר רפורמה בשוק התשלומים ובמסגרתה סליקת עסקאות כרטיסי חיוב הוסבה לתקן EMV אשר שיפר את אבטחת התשלום ואפשר כניסה של שירותים דיגיטאליים חדשניים כדוגמת תשלומים ללא מגע – המהווים כמחצית מכמות העסקאות בישראל וביצוע עסקאות באמצעות ארנקים בטלפונים החכמים המהווים כ-17% מכמות העסקאות בישראל.

הרפורמה שיושמה פתחה את הדלת לא רק לעולם התשלומים אלא גם להצעות ערך נוספות לצרכנים באמצעות הארנקים הדיגיטליים דוגמת הזדהות בקופות החולים, כרטיסי טיסה ושירותים נוספים שבדרך.

במהלך השנים האחרונות בנק ישראל ליווה את בתי העסק במעבר למערכת התשלומים החדשה, וסייע באופן פרטני לבתי עסק אשר נתקלו בקשיים ובמורכבויות שונות ביישום התקן החדש, בפרט תחנות הדלק. בהתאם, בתי עסק אלו קיבלו בהתאם למורכבויות, אישורים ספציפיים למתווים להשלמת ההסבות כשהאחרון בניהם ב-31.12.2024 .

על פי נתוני חברת שבא, נכון לסוף חודש אפריל 2023, **מעל ל-99% ממסופי התשלום** בישראל הוסבו בהצלחה לתקן החדש.

בהמשך להודעת[[1]](#footnote-1) בנק ישראל אודות השלמת אבן הדרך האחרונה ביישום מתווה ה-EMV, בנק ישראל הנחה היום את חברת שבא להמשיך ולתמוך בתקן כרטיסי החיוב הישן **עד ליום 31.12.2024**.

משכך, המועד של המתווה המאוחר ביותר נקבע ליום- 31.12.2024. **לאחר מועד זה, בישראל כבר לא יתאפשר ביצוע עסקאות בכרטיסי חיוב שאינן עומדות בתקן EMV.**

**אנו מודים לכל הגורמים שהיו שותפים בהשגת הישג חשוב זה לטובת המשק הישראלי בכלל והצרכנים בישראל בפרט.**

**פרופ' אמיר ירון, נגיד בנק ישראל:** "אחד מהיעדים המרכזיים שלנו בבנק ישראל בשנים האחרונות היה לפתח את שוק התשלומים בישראל ולהציבו בשורה אחת עם המדינות המובילות בעולם. היום אנו מציינים צעד מרכזי נוסף, בתהליך הטמעת תקן ה-EMV. מדובר בצעד חשוב שהובל באופן מקצועי על ידי מחלקת מערכות תשלומים וסליקה והפיקוח על הבנקים שבבנק ישראל בשנים האחרונות. אני רוצה לציין לחיוב את ההטמעה המהירה בשוק הישראלי הן מצד בתי העסק והן מצד שימוש הציבור הרחב. אנו נמשיך לקדם צעדים נוספים שיובילו לשכלול המערכת הפיננסית, הגדלת התחרות בה ולשיפור רווחת הצרכן."

**מר עודד סלומי, מנהל מחלקת מערכות תשלומים וסליקה בבנק ישראל:** "לאחר שנים בהם המשק הישראלי פעל באמצעות תקן כרטיסי החיוב הישן, בשלו התנאים לקבוע מועד להפסקת התמיכה בתקן הישן ומעבר ליישום תקן EMV של כל המשק הישראלי. הודעה על מועד אחרון למעבר לתקןEMV נועדה לתת בהירות ושהות מספקת לאותם בתי עסק שטרם השלימו את המעבר לעשות זאת בהתאם למתווים הספציפיים שנקבעו. בנק ישראל מקדם התייעלות במשק וכלכלה דיגיטלית אשר תוביל להצעות ערך נוחות, בטוחות, זולות ומתקדמות לטובת הצרכים והעסקים בישראל. בנק ישראל ימשיך לקדם צעדים שמעמידים את ישראל בקו אחד עם המדינות המתקדמות בעולם ושאיפה להוביל בעולם בהיבטים מסוימים של תחום התשלומים, תוך שמירה על יעילות, חדשנות ויציבות מערכות התשלומים, לטובת כלכלת ישראל ואזרחיה."

1. <https://www.boi.org.il/publications/pressreleases/%D7%99%D7%A9%D7%A8%D7%90%D7%9C-%D7%9E%D7%A9%D7%9C%D7%9E%D7%AA-%D7%97%D7%9B%D7%9D/> [↑](#footnote-ref-1)